ΚΑΝΟΝΙΣΜΟΣ (ΕΟΚ) αριθ. 3234/92 ΤΗΣ ΕΠΙΤΡΟΠΗΣ της 5ης Νοεμβρίου 1992 περί λεπτομερών κανόνων εφαρμογής του ειδικού καθεστώτος ενισχύσεως για τη διατήρηση της αμπελοκαλλιέργειας με σκοπό την παραγωγή οίνων vqprd στις Κανάριες Νήσους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 σχετικά με ειδικά μέτρα όσον αφορά ορισμένα προϊόντα προς όφελος των Καναρίων Νήσων (1), και ιδίως το άρθρο 19 παράγραφος 3,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12,

Εκτιμώντας:

ότι το άρθρο 19 του κανονισμού (ΕΟΚ) αριθ. 1601/92 έχει καθιερώσει για τις Κανάριες Νήσους καθεστώς ενισχύσεως ανά εκτάριο προς διατήρηση της αμπελοκαλλιέργειας με σκοπό την παραγωγή οίνων vqprd στις παραδοσιασκές ζώνες παραγωγής- ότι πρέπει να προβλεφθούν οι αναγκαίοι λεπτομερείς κανόνες για τη διαχείριση του καθεστώτος αυτού και για τον έλεγχο των όρων που έχουν θεσπιστεί από το Συμβούλιο- ότι οι κανόνες αυτοί πρέπει να αφορούν τα στοιχεία που πρέπει να εμφαίνονται στην αίτηση ενισχύσεως, προκειμένου να καταστεί, ειδικότερα, δυνατή η εξακρίβωση των εκτάσεων που διατίθενται για την καλλιέργεια αυτή, καθώς και οι έλεγχοι που πρέπει να πραγματοποιηθούν-

ότι τα μέτρα που προβλέπονται στον κανονισμό (ΕΟΚ) αριθ. 1601/92 εφαρμόζονται από την 1η Ιουλίου 1992- ότι πρέπει, επίσεις, να προβλεφθεί η εφαρμογή των λεπτομερών κανόνων του παρόντος κανονισμού από την εν λόγω ημερομηνία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η κατ' αποκοπή ενίσχυση ανά εκτάριο για τη διατήρηση της αμπελοκαλλιέργειας με σκοπό την παραγωγή οίνων vqprd που προβλέπεται στο άρθρο 19 του κανονισμού (ΕΟΚ) αριθ. 1601/92 χορηγείται μετά από αίτηση αμπελοκαλλιεργητών ή ομάδων ή οργανώσεων αμπελοκαλλιεργητών για τις εκτάσεις που φυτεύονται με ποικιλίες αμπέλου κατάλληλες για την παραγωγή των εν λόγω οίνων και ως προς τις οποίες:

α) έχει ολοκληρωθεί η καλλιέργεια και συγκομιδή και έχουν διεξαχθεί οι συνήθεις καλλιεργητικές εργασίες-

β) έχουν υποβληθεί οι δηλώσεις συγκομιδής και παραγωγής που προβλέπονται στον κανονισμό (ΕΟΚ) αριθ. 3929/87 της Επιτροπής (4)-

γ) έχουν τηρηθεί οι όροι μέγιστης απόδοσης που καθορίζονται από το κράτος μέλος και αναφέρονται στο άρθρο 19 παράγραφος 1 του κανονισμού (ΕΟΚ) αριθ. 1601/92.

Άρθρο 2

1. Η αίτηση χορηγήσεως ενισχύσεως ανά εκτάριο υποβάλλεται από τον ενδιαφερόμενο στην αρμόδια αρχή κατά τη διάρκεια της περιόδου που καθορίζεται από την εν λόγω αρχή και το αργότερο στις 15 Μαΐου κάθε έτους για την επόμενη αμπελουργική περίοδο. Εντούτοις, για την αμπελουργική περίοδο 1992/93, η αίτηση μπορεί να υποβληθεί το αργότερο στις 15 Ιανουαρίου 1993.

2. Στην αίτηση ενισχύσεως περιλαμβάνονται τουλάχιστον οι ακόλουθες ενδείξεις:

α) ονοματεπώνυμο και διεύθυνση του αμπελοκαλλιεργητή ή της ομάδας ή της οργάνωσης αμπελοκαλλιεργητών-

β) εκτάσεις που καλλιεργούνται για την παραγωγή οίνων vqprd, σε εκτάρια με τον αριθμό κτηματολογίου των εκτάσεων αυτών ή με στοιχείο που αναγνωρίζεται ως ισοδύναμο από τον υπεύθυνο για τον έλεγχο των εκτάσεων οργανισμό-

γ) χρησιμοποιούμενη ποικιλία σταφυλών-

δ) πρόβλεψη του αναμενόμενου όγκου παραγωγής.

Άρθρο 3

Αφού διαπιστωθεί η συγκομιδή και η πραγματική απόδοση για τις εκτάσεις, το κράτος μέλος πληρώνει την ενίσχυση πριν από την 1η Απριλίου της αμπελουργικής περιόδου για την οποία έχει χορηγηθεί η ενίσχυση.

Άρθρο 4

Το κράτος μέλος ανακοινώνει στην Επιτροπή, το αργότερο στις 30 Απριλίου, τις εκτάσεις για τις οποίες έχουν υποβληθεί αιτήσεις ενισχύσεως και ως προς τις οποίες η ενίσχυση έχει πραγματικά πληρωθεί.

Άρθρο 5

Η ισοτιμία που χρησιμοποιείται για τη μετατροπή σε εθνικό νόμισμα της κατ' αποκοπή ενισχύσεως ανά εκτάριο που αναφέρεται στο άρθρο 1 είναι η γεωργική ισοτιμία που ισχύει την πρώτη ημέρα της αμπελουργικής περιόδου για την οποία έχει πληρωθεί η ενίσχυση.

Άρθρο 6

1. Η Ισπανία διασφαλίζει με έρευνες, καθώς και με επιτόπιους ελέγχους, την ακρίβεια των πληροφοριών που έχουν χορηγηθεί προς στήριξη των αιτήσεων ενισχύσεως.

2. Στην περίπτωση κατά την οποία μια ενίσχυση έχει αχρεωστήτως καταβληθεί, οι αρμόδιες υπηρεσίες προβαίνουν στην ανάκτηση των καταβληθέντων ποσών προσαυξημένων με τόκο υπολογιζόμενο από την ημερομηνία καταβολής της ενισχύσεως μέχρι την πραγματική της ανάκτηση. Το επιτόκιο που εφαρμόζεται είναι εκείνο που ισχύει σε ανάλογες περιπτώσεις ανακτήσεως, σύμφωνα με το εθνικό δίκαιο.

3. Η ανακτηθείσα ενίσχυση και, κατά περίπτωση, οι τόκοι καταβάλλονται στους οργανισμούς ή στις υπηρεσίες πληρωμής και αφαιρούνται από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων κατ' αναλογία της κοινοτικής χρηματοδοτήσεως.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 13. (2) ΕΕ αριθ. L 164 της 24. 6. 1985, σ. 1. (3) ΕΕ αριθ. L 201 της 31. 7. 1990, σ. 9. (4) ΕΕ αριθ. L 369 της 29. 12. 1987, σ. 59.